Sing diênggo nyungging jênênge pulas, awujud bubukan, banjur diêjuri nganggo ancur. Dene kang kanggo mbanyoni ancur iku landha jankang kêpoh. Kang disungging kaya ta mori ciyut nanging dawa, sunggingane apik. Wayang bèbèr iku iya panunggalane. Nalika jaman durung ana mori sing dianggo klikaning wit-witan, digêmblong dadi amba dawa kaya mori. Para ratu sok yasa sunggingan kaya mêngkono iku, corèking gambare pêpêthaning salirane dhewe ginarêbêg ing wadyabala, awahana liman lan turangga, utawa pêpêthaning prêjurit campuh pêrang l.s. Rangka saukirane iya sok disungging luwih dening pèni, gambarane bangsa lung-lungan, modangan l.l. Ing Surakarta tumêkaning waktu saiki rangka sungging iku isih kanggo.
